Trods udgifterne til havneudvidelsen kommer Frederikshavn Havn ud af 2013 med et overskud på 4,6 millioner kroner.

Der var sorte tal på bundlinjen, da Frederikshavn Havn onsdag aflagde rapport for regnskabsåret 2013. Havnen kunne præsentere et overskud på 4,6 millioner kroner, selvom der sidste år er blevet brugt næsten 10 millioner kroner på projektet med at udvide Frederikshavn Havn. Ser man bort fra udgifterne til havneudvidelsen, skabte Frederikshavn Havn i 2013 et overskud på 14,5 millioner kroner. Det overskud er 32 procent større end overskuddet i 2012. Havnens bestyrelse betegner derfor 2013-resultatet som tilfredsstillende. Udover havneudvidelsen har Frederikshavn Havn også et andet større projekt undervejs. I samarbejde med Hirtshals Havn og 20 virksomheder inden for offshore-industrien forsøger Frederikshavn Havn at tiltrække reparationsopgaver fra offshore-industrien til Nordjylland.